**HR**

Zaštita demokracije od autoritarnih napada

Ono što se događa između izbora jednako je važno za demokraciju kao i izbori sami, objasnio je na specijalnom seminaru našeg kluba politolog Brian Klaas i pozvao nas da „Europu učinimo prvakom demokracije”.

Demokracija se nerijetko svodi samo na glasovanje i prečesto uzima zdravo za gotovo. Međutim, pravo glasa, slobodni i pošteni izbori, sloboda tiska, nadzorne agencije, civilno društvo itd. – drugim riječima, temeljni stupovi istinske demokracije – ne ostvaruju se bez bitke niti bez gubitaka.

Brian Klaas, politolog na University College London, tvrdi da je demokracija danas na meti u cijelom svijetu, ne samo u dalekim zemljama već i u Sjedinjenim Američkim Državama i bliže nama, u Europi, i da autokrati u Poljskoj, Orbánovoj Mađarskoj i našem neposrednom susjedstvu (Turskoj, Siriji...) ograničavaju njezina temeljna načela kao što su vladavina prava i sloboda tiska. Autokrati i despoti izjedaju jedan po jedan ključni stup demokracije, potkopavajući tako povjerenje javnosti u institucije i ugrožavajući cjelokupna demokratska društva.

Zato je ono što se događa između izbora jednako važno kao i izbori sami, rekao je Klaas tijekom seminara našeg kluba. Pozvao je naše lokalne i regionalne predstavnike da na svojim razinama ojačaju demokraciju, i to ne samo u zemljama gdje su autoritarni čelnici već na vlasti već kao bedema protiv autokratskih vođa ili skupina koji bi na vlast mogli doći u budućnosti. Budući da Sjedinjene Američke Države pod vodstvom predsjednika Trumpa više ne djeluju kao svjetski predvodnik demokracije, na nama je da Europu pretvorimo u beskompromisnog prvaka demokracije. Predložio je i konkretne mjere koje bi nam u tome mogle pomoći budući da lokalna razina služi kao primjer nacionalnoj razini jer ankete sustavno pokazuju da lokalno izabrani predstavnici među građanima uživaju visoku razinu povjerenja.

**Kako demokratsku kulu od pijeska zaštititi od autoritarnog vala?**

Kao odgovor na izazove s kojima se demokracija danas suočava, Klaas je predstavio niz konkretnih mjera za jačanje naših demokracija pred predstojećim ili već prisutnim autoritarnim vođama:

* jačati gospodarski napredak – ne samo rast BDP-a već stvarno blagostanje za većinu građana,
* pripremiti se za automatizaciju gospodarstva (i s njom povezana premještanja),
* uspostaviti višestranačke koalicije koje jasno podržavaju i brane demokratska načela (rascjepkane demokracije daleko su ranjivije),
* poticati veću transparentnost u novinarstvu, posebno na lokalnoj razini (da bi javnost bolje razumjela kako vjerodostojni novinari istražuju i unakrsno provjeravaju činjenice),
* poticati veću javnu odgovornost za korupciju radi izgradnje povjerenja u vladu,
* kodificirati prekršene norme u neprekršive zakone, – demokratski običaji lako se krše ako nisu pretočeni u neprekršive zakone,
* ojačati neovisne institucije kako bi ih se zaštitilo od političkog uplitanja,
* građansko obrazovanje – krivo informirane glasače treba pretvoriti u obrazovane glasače,
* smanjiti ranjivost na „ratovanje informacijama“ (koristiti papirnate sustave i zaista se suprotstaviti Rusiji),
* autoritarnim čelnicima nametnuti stvarne troškove (mrkva za pristupanje EU-u je tu, ali štap se ne koristi: Orbán/Erdoğan),
* razmotriti mogućnost dugoročnih javnih bespovratnih sredstava za istinski neovisno lokalno novinarstvo sa snažnim mehanizmima kojima se štiti njihova neovisnost,
* služiti kao primjer sporazuma i kompromisa i odbijati korištenje uvredljivog jezika u javnom diskursu,
* učiniti Europu svjetskim beskompromisnim bastionom demokracije.

Ossi Martikainen, koji je predsjedao sastankom našeg kluba, izjavio je:

„Demokracija ne podrazumijeva samo izbore. Od ključne je važnosti da građani i političari na svim razinama koji žele zadržati demokratsku kulturu poštuju pravila. Više nego ikad prije građani moraju održati tu demokratsku kulturu, koja podrazumijeva određena prava i obveze. Kao političari, moramo promicati najbolju moguću političku atmosferu, a ne se samo usredotočiti na pobjedu na izborima i onda zaboraviti na demokraciju do sljedećih izbora.”

*U ponedjeljak, 17. rujna, klub ALDE Europskog odbora regija pozvao je politologa* [*Briana Klaasa*](https://twitter.com/brianklaas) *(UCL), autora knjige „The Despot’s Apprentice: how the West is aiding the decline of democracy“ (Despotov učenik: kako Zapad pomaže propasti demokracije) i kolumnista Washington Posta na sastanak Kluba, na kojem je održao predavanje „Kako zaštititi napadnute stupove demokracije“ u kojem je iznio konkretne prijedloge za zaštitu demokratskih institucija na lokalnoj razini te objasnio kako se u SAD-u lokalna politika koristi za sputavanje Trumpa i kako europske demokracije iz toga mogu izvući vrijedne pouke o tome kako se oduprijeti silovitom napadu autoritarnog populizma, bilo danas ili ubuduće.*